वाशिंगटन : अमेरिका में फेडरल ब्‍यूरो ऑफ इंवेस्‍टीगेशन (FBI) ने मंगलवार को राष्‍ट्रपति डोनाल्‍ड ट्रंप के लंबे समय तक निजी वकील रहे माइकल कोहेन के न्यूयार्क स्थित कार्यालय में छापेमारी की थी, जिससे ट्रंप खासे नाराज हैं। इस दौरान एफबीआई एजेंट्स ने कोहेन के कार्यालय से कई महत्‍वपूर्ण कागजात जब्‍त कर लिए गए, जिनमें अमेरिकी राष्‍ट्रपति के साथ प्रेम संबंधों को दावा करने वाली पॉर्न स्‍टार स्‍टॉर्मी डेनियल्‍स को किए गए 130,000 अमेरिकी डॉलर के भुगतान से संबंधित कागजात भी शामिल थे। ट्रंप ने इसे 'देश पर हमला' करार दिया था। अब व्‍हाइट हाउस का कहना है कि ट्रंप स्‍पेशल काउंसलर रॉबर्ट मुलर को पद से हटा सकते हैं। हालांकि व्‍हाइट हाउस ने यह भी कहा कि राष्‍ट्रपति फिलहाल ऐसा कोई कदम नहीं उठाने जा रहे हैं।